Príloha č. 2

Návrhy alternatív usporiadania inštitucionálneho rámca
v oblasti kompetencií k vodnej ceste predložené 
na rokovanie s rezortom životného prostredia

Alternatíva č. 1

MDPT SR – prevezme kompetencie k infraštruktúre vnútrozemskej vodnej dopravy (ďalej len „VVD“) so správou príslušnej kapitoly štátneho rozpočtu a bude odborným garantom na zadávanie rozvojových programov a stavieb VVD na vodných cestách

ŠPS - vykonáva štátny odborný dozor nad správou a údržbou vodných ciest a prístavov a správu vodných  ciest a ich súčastí okrem prístavov 

Správa vodných ciest (SVP, š. p.) – vykonáva funkciu správcu a prevádzkovateľa vodných tokov	

Kompetencie a činnosti
MDPT SR:
-	zabezpečenie prípravy a realizácie výstavby a modernizácie súčastí dopravne významných vodných ciest a ďalších stavieb, potrebných na prevádzku na vodných cestách a na ich správu a údržbu a zabezpečenie ďalšieho majetku, nutného na správu a údržbu vodných ciest,
-	vypracovanie koncepcie v oblasti vodných ciest a ich súčastí,
-	príprava projektov a dohľad nad priebehom projektov na rozvoj a rast nákladnej vodnej dopravy a intermodálnej dopravy.
ŠPS:
-	zabezpečenie správy, údržby a opráv novo zriadených súčastí vodných ciest a nadobúdanie ďalšieho majetku, nutného na prevádzku na nich a na ich správu a údržbu,
-	výkon vlastníckych práv štátu k nehnuteľnostiam tvoriacim novo zriaďované súčasti vodných ciest,
-	koordinácia veľkých opráv s rekonštrukciami a modernizáciou súčastí vodných ciest.

Výhody
-	uvedená zmena prispeje k účinnej kontrole a výkonu dopravného dohľadu na štátom sledovaných vodných cestách SR a sprehľadní finančné toky vynakladané na zabezpečovanie plavebných podmienok,
-	priebežné investovanie do zabezpečenia optimálneho stavu vodnej cesty bude zárukou konkurencieschopnosti a efektívnosti vodnej dopravy. 

Nevýhody
-	ŠPS ako orgán štátnej správy nemá zo zákona priestor na takúto činnosť a nie je ani žiaduce, aby plnila takúto úlohu z hľadiska nestrannosti.
-	Alternatíva si vyžaduje organizačne a personálne doplniť a rozšíriť odbor vodnej dopravy MDPT SR, tak aby bolo možné zabezpečiť požadované úlohy.
Alternatíva č. 2

MDPT SR - vytvorí štátnu rozpočtovú organizáciu „Riaditeľstvo vodných ciest SR (ďalej len „RVC SR“)“ na účely zabezpečenia budovania a rozvoja vodných ciest, a ktorá bude zároveň odborným garantom na zadávanie rozvojových programov a stavieb VVD na vodných cestách

RVC SR - zabezpečuje budovanie a rozvoj vodných ciest a je odborným garantom na zadávanie rozvojových programov a stavieb VVD na vodných cestách

ŠPS - vykonáva štátny odborný dozor nad správou a údržbou vodných ciest a prístavov

Správa vodných ciest (SVP, š. p.) - vykonáva funkciu správcu a prevádzkovateľa vodných tokov a vodných ciest	

Kompetencie a činnosti
Zriadenie štátnej rozpočtovej organizácie RVC SR.
Činnosť tejto organizácie by bola zameraná hlavne na:
-	zabezpečenie prípravy a realizácie výstavby a modernizácie súčastí dopravne významných vodných ciest a ďalších stavieb potrebných na prevádzku na vodných cestách a na ich správu a údržbu a nadobúdanie ďalšieho majetku nutného na správu a údržbu vodných ciest,
-	zabezpečenie správy, údržby a opráv novo zriadených súčastí vodných ciest a ďalšieho majetku, nutného na prevádzku na nich a na ich správu a údržbu,
-	výkon vlastníckych práv štátu k nehnuteľnostiam tvoriacim novo zriaďované súčasti vodných ciest,
-	zabezpečenie podkladov na stanovenie koncepcií v oblasti vodných ciest a ich súčastí,
-	koordináciu veľkých opráv s rekonštrukciami a modernizáciou súčastí vodných ciest,
-	prípravu projektov a dohľad nad priebehom projektov na rozvoj a rast nákladnej dopravy a intermodálnej dopravy.
Výstavbu a modernizáciu vodných ciest by RVC SR zabezpečovalo zo zdrojov štátneho rozpočtu a tiež z fondov EÚ. 
Výhody
Štátna rozpočtová organizácia prevezme kompetencie nad časťou rozvoja a výstavby vodných  ciest,  zariadení vodnej dopravy  a rozvojových projektov vodnej dopravy. Zaistí  efektívne a z dopravného hľadiska zodpovedajúce vybudovanie potrebných zariadení na plavbu a  ich následné odovzdanie zákonom určeným správcom a prevádzkovateľom. Pri dohľade na priebeh vykonávania projektov bude zodpovedať za zásady obstarávania a čerpania prostriedkov zo štátneho rozpočtu a fondov EÚ. 
Nevýhody
Pri tejto alternatíve zostáva vzťah kompetencií medzi ŠPS a správcom toku nezmenený v oblasti údržby a správy nad vodnou cestou a jej zariadeniami. Tento nedostatok by bolo možné kompenzovať vyčlenením a účelovým viazaním prostriedkov zo štátneho rozpočtu v príslušnej rozpočtovej kapitole rezortu MŽP SR a spoluúčasti oboch rezortov na tvorbe pravidiel používania prostriedkov a príprave ročného finančného plánu. V tejto alternatíve bude naďalej vykonávanie údržby vodných ciest len v najnevyhnutnejšom rozsahu.
Alternatíva č. 3

MDPT SR - vytvorí štátnu rozpočtovú organizáciu „Riaditeľstvo vodných ciest SR“ na účely zabezpečenia budovania, rozvoja a správy vodných ciest a bude odborným garantom na zadávanie rozvojových programov a stavieb VVD na vodných cestách

RVC SR – zabezpečuje budovanie, rozvoj a správu vodných ciest a je odborným garantom na zadávanie rozvojových programov a stavieb VVD na vodných cestách

ŠPS - vykonáva štátny odborný dozor nad správou a údržbou vodných ciest a prístavov

Správa vodných ciest (SVP, š. p.) - vykonáva funkciu prevádzkovateľa vodných tokov	

Kompetencie a činnosti
V tomto prípade rezort dopravy prevezme kompetencie nad vodnou cestou a jej infraštruktúrou úplne prostredníctvom novozriadenej štátnej rozpočtovej organizácie. 

Výhody
-	Táto alternatíva najviac zodpovedá úlohe z programového vyhlásenia vlády, keďže rieši na rozdiel od alternatív č. 1 a č. 2 úplné preradenie kompetencií k infraštruktúre vodnej dopravy do rezortu dopravy. RVC SR by spravovala vyčlenené prostriedky zo štátneho rozpočtu na zaistenie plavebných podmienok na vodnej ceste, čím by sa dospelo k účinnej kontrole a transparentnosti vo vzťahu k vodným cestám.
-	Štátna rozpočtová organizácia RVC SR prevezme kompetencie nad oblasťou rozvoja, výstavby a správy vodných ciest a ich súčastí.
-	Funkcia prevádzkovateľa vodného toku SVP, š. p. by zostala takmer zachovaná v pôvodnom rozsahu s tým rozdielom, že kompetencie nad správou vodných ciest by malo RVC SR, t.j. zabezpečovanie plavebných podmienok a činnosti správcu toku by boli prehľadne oddelené.

Nevýhody
Najkomplexnejšie, ale vzhľadom na súčasný stav najlepšie riešenie, je legislatívne aj organizačne najnáročnejšie.